Solidariteit gaan hofstryd oor sportkwotas voortsitArgieffoto Solidariteit het bevestig dat die hofstryd om die toepassing van sportkwotas aan te vat, voortgesit sal word. Dit volg nadat die Johannesburgse arbeidshof ŉ regstegniese punt wat deur die minister van sport en die sportowerhede aangevoer is, gehandhaaf het. Daar word gemeen dat Solidariteit ŉ lid moes betrek om die saak te kon voer. Die minister het verder aangevoer dat die arbeidshof nie oor die bevoegdheid beskik om die saak aan te hoor nie. Hierdie punt van die minister is van die hand gewys, wat beteken dat die arbeidshof inderdaad oor die nodige bevoegdheid beskik om die saak aan te hoor. “Solidariteit neem kennis van die uitspraak en gaan die volle inhoud daarvan bestudeer. Wat ons wel met onomwonde sekerheid kan stel, is dat ŉ hofstryd oor sportkwotas verder gevoer sal word,” sê Werner Human, adjunkbestuurshoof van Solidariteit. “Dit is kernbelangrik om daarop te wys dat die kwessie oor die meriete van sportkwotas nie deur die hof aangehoor was nie; die hof het slegs die regstegniese punte aangehoor. Dit is in die openbare belang dat die kwessie van sportkwotas per se in die hof aangehoor word – die minister se fokus is ongetwyfeld op die regstegniese aspekte,” het Human bygevoeg. Solidariteit gaan in die komende week ŉ verdere veldtog van stapel stuur waardeur die publiek genooi gaan word om hul ervarings in verband met politieke inmenging in sport met ons te deel. Die veldtog, bekend as #VerteljouStorie, poog om aan owerhede te toon dat politieke inmenging in sport nie sonder nadelige gevolge is nie. Meer besonderhede omtrent die veldtog sal mettertyd verskaf word.